runetrust/blame-folketinget-dk huggingface dataset:
Elsebeth Gerner Nielsen (RV), 2003-11-26:
Jeg kan ikke forstå, at det kan være udlændingemyndighederne, som skal vurdere, om der er tale om et strafbart forhold, og derfor er mit spørgsmål til justitsministeren: I og med at regeringen er meget optaget af netop at forebygge tvangsægteskaber, hvad er så årsagen til, at man ikke får statueret nogle eksempler og får bragt nogle mennesker, som muligvis har bidraget til indgåelse af et tvangsægteskab, for retten?
Thyra Frank (LA), 2016-12-07:
Jeg er sikker på, at det ikke er hele forklaringen, og det er også derfor, jeg er så lykkelig over, at jeg får lov til at blive ældreminister og se, at der på finansloven for 2017 simpelt hen er kommet 2 mia. kr. ud til kommunerne, og af dem vil 1,5 mia. kr. gå til et klippekort, så beboerne kan få personlige ønsker opfyldt; man vil se på, hvad de ønsker sig, og det synes jeg er utrolig dejligt.
Anne Grete Holmsgaard (SF), 2006-02-08:
Det skal gøres kvalificeret, men der var jo ikke noget i vejen for, at vi i princippet vedtog herinde, at vi vil have det ind i læreplanerne, og så lavede en tidsplan for, i hvilken takt det kan lade sig gøre, og dermed også brugte det arbejde, der er lavet i andre udvalg.
Johs. Poulsen (RV), 2009-03-26:
Hvis man på de lidt større værker havde valgt at lave et krav om certificeret energi- og miljøledelse, kunne man have høstet besparelsespotentialet, og hvis man så havde ændret en ganske lille smule på hvile i sig selv-princippet, så man betalte nogle få øre pr. kubikmeter til forskning, ja, så ville man også kunne skabe den økonomiske baggrund for at lave fremadrettet forskning på området, og så havde man sådan set ikke behøvet at lave mere, for så havde man fået alle de positive ting ind i vandsektoren uden at få det, der nu er den negative del, nemlig at man får en statslig overbygning på det, der hidtil har været en decentralt, demokratisk styret sektor.
Birthe Skaarup (DF), 2006-05-30:
Som sagt: Såfremt man bruger alle de mulige tiltag, som jeg har skitseret her, som opfølgning med udskrivningsplaner – som loven siger, og hvor distriktspsykiatrien bliver meget mere opsøgende – samt psykoseteam og samtaler, så tror vi på, at problemerne bliver langt færre for de psykiatriske patienter.
Simon Emil Ammitzbøll (LA), 2016-04-29:
Man kan jo sige, det er meget nemt, for i virkeligheden behøver vi slet ikke at stemme om det her forslag, jeg siger ikke, at vi ikke skal, men vi behøver faktisk ikke stemme om det, for jeg kan jo bare sige, at hvis der er 50.000 underskrifter, så fremsætter jeg dem.
Ole Sohn (SF), 2008-02-21:
De er blevet fattigere på grund af en bevidst politisk handling, nemlig fordi Dansk Folkeparti, Venstre og Det Konservative Folkeparti har besluttet sig for, at en gruppe af borgere i det her samfund skal have et økonomisk fundament, som er så dårligt, at børnene ikke kan få en ordentlig opvækst sammenlignet med andre børn i det her samfund.
Keld Albrechtsen (EL), 2002-04-05:
Jeg synes da også, det er meget forlangt fra Socialdemokratiets side, at Det Radikale Venstre først skal lægge ryg til alt det asfalt og derefter yderligere skal betale regningen i forhold til brudte forudsætninger på det her element, som man så gik med til i håb om, at det ville hjælpe noget, og hvor det så efterfølgende viser sig, at det ikke hjælper noget.
Astrid Krag (S), 2020-02-05:
Jeg vil til diskussionen om, hvorvidt vi skal justere yderligere, sige, at det har ordføreren jo også selv været med til at indgå en bred aftale om at vi vil have en evaluering af i 2022, og medmindre der bliver valg i utide – og det satser en siddende regering selvfølgelig aldrig på – er vi jo altså også i indeværende regeringsperiode, når vi snakker 2022.
Andreas Steenberg (RV), 2017-01-19:
Jeg synes, det er rigtig fornuftigt, at man i Europa har de samme regler for, hvilke biler man må køre med et kørekort, fordi der jo så ikke opstår en situation, hvor man lige pludselig kører til Tyskland, og så er det lige pludselig ulovligt at køre i den bil i Tyskland, som det var lovligt at køre i i Danmark.
Camilla Hersom (RV), 2013-01-10:
Jeg er ikke bare sundhedsordfører for mit parti, jeg er også fødevareog landbrugsordfører, og selv om afgiftsforhøjelser ikke er en selvstændig grund til fornøjelse, så glæder det mig, når vi kan bruge afgifter på en måde, der fremmer den adfærd, vi ønsker.
Morten Messerschmidt (DF), 2022-02-11:
Og det handler jo netop ikke kun om den teknologisk-logiske udvidelse, hr. Jens Rohde, det handler også om den materielle udvidelse, hvor man kan se inden for det, der jo kaldes case law-systemet, at man procederer på domme, der er afsagt i årene før, og på den måde hele tiden udvider spandet for, hvad menneskerettighederne sådan materielt kan rumme, og dermed bare løbende indsnævrer feltet for, hvad vi parlamentarisk må vedtage og følgelig også de domme, som vores nationale domstole så måtte komme frem til.
Torsten Schack Pedersen (V), 2023-03-16:
Hvad har ændret sig hos Radikale Venstre, siden vi diskuterede et forbud mod minkavl i Danmark, hvor det, jeg læste op her, var meldingen fra den daværende radikale ordfører, og så til de relativt nye tanker, må jeg sige, fra den nuværende radikale ordfører?
Ole Stavad (S), 2002-04-23:
Det, jeg ikke kan forstå, er, at vi ikke i det mindste kan få en argumentation for, at man mener, at det her er i orden, at man siger, at vi vil få en ordentlig klagebehandling, når man samtidig ved, at de, der tager sig af klagerne, forsvinder den 1. maj; så er de der ikke længere.
Pernille Rosenkrantz-Theil (EL), 2004-02-05:
Ville hr. Poul Fischer ikke synes, det var mere, hvad skal man sige, retfærdigt, hvis det var sådan, at man delte sol og vind lige, altså at både kronprinsen og den kommende kronprinsesse hver fik 50 pct. af de penge, vi tildeler parret?
Henning Hyllested (EL), 2013-05-23:
Så konklusionen på det her og på den her debat for vores vedkommende må være, at dobbeltbeskatningsaftalen mellem Irland og Danmark indebærer, at der kan udvikle sig og har udviklet sig løndumping og manglende social sikring, at det betyder tab af danske arbejdspladser, og at det betyder et pres på de selskaber, som, om jeg så må sige, har orden i sagerne, som har overenskomstmæssige forhold, som har aftaler med deres personale.
Per Stig Møller (KF), 2010-03-03:
Jeg kan nok ikke nå at remse dem alle sammen op, men vi har i regeringen lagt meget vægt på lektiecafeer på bibliotekerne, vi har lagt meget vægt på bogstartsprogrammer, vi har lagt meget vægt på medborgercentre i bibliotekerne, vi har skabt fritidstilbud i mindst 4 udsatte boligområder i sommerferieperioden som forsøg, vi har fulgt Breddeidrætsudvalgets rapport meget nøje, således at vi kan koordinere initiativerne bedre i fremtiden.
Lisa Perkins (LA), 2025-05-15:
Så jeg synes, det er en vigtig debat, og jeg vil rigtig gerne være med til at kere mig om det danske sprog, og det vil vi også gerne i Liberal Alliance, men vi synes, at det skal være noget, der foregår ude i det frivillige, og så må vi alle sammen løfte den byrde, det privilegie, at bidrage til, at den næste generation kan tale et smukt dansk med et flot dansk ordforråd.
Kim Christiansen (DF), 2008-12-02:
I de tilfælde, at her undersøgelser, som man vil sætte i gang i forbindelse med investeringsplanen, munder ud i, at en Kattegatforbindelse vil være den rigtige og samfundsøkonomisk bedste investering til at binde Danmark sammen i fremtiden, så ville det da være ærgerligt, hvis vi havde igangsat et tunnelbyggeri under Lillebælt.
Troels Lund Poulsen (V), 2020-12-22:
Derfor synes jeg måske også, at det her er værd at nævne over for den socialdemokratiske ordfører, der jo følte sig meget pikeret over det, jeg sagde, nemlig at regeringen også har et ansvar for at gøre Danmark fattigere, at jeg jo ikke sagde, at det ene og alene var regeringens ansvar, men jeg sagde, at det har regeringen et ansvar for.
Line Barfod (EL), 2005-05-13:
Vi har lænet os en del op ad det, der er kommet fra de mange organisationer på området igennem flere år, både Børnerådet, Børnesagens Fællesråd og Dansk Ungdoms Fællesråd, som repræsenterer også alle de politiske ungdomsorganisationer, og en række andre organisationer, med hvilke vi også i forbindelse med det her beslutningsforslag har snakket og drøftet, hvad det er, de ser som problemer, og hvad det er, de ser der mangler.
Per Clausen (EL), 2010-06-04:
Man kunne godt få det indtryk ved at høre hr. Jørn Dohrmanns indlæg, at hvis Dansk Folkeparti og Socialdemokraterne og SF'erne ikke var gået ind i det her, så var der blevet væltet langt mere skov i Østerild, end der nu bliver, men kan hr. Jørn Dohrmann ikke bekræfte, at hvis Dansk Folkeparti og/eller Socialdemokraterne og SF ikke havde stemt for det her lovforslag, var det ikke blevet vedtaget, og så var der ikke blevet fældet et eneste træ i Østerild?
Keld Albrechtsen (EL), 2002-01-15:
Med hensyn til spørgsmålet om medejerboliger, synes jeg bare, at måske kunne forløbet give Socialdemokratiet stof til eftertanke, for hvad sker der, hvis man kan se forude, at der er en risiko for, at der kommer en borgerlig offensiv med hensyn til at privatisere det almene byggeri?
Klaus Kjær (DF), 2000-02-08:
Jeg ved heller ikke rigtig, om det er teknisk muligt at forsyne rulleskøjterne med bremser, som man tilsyneladende forudsætter i beslutningsforslaget. Men det er positivt, at udgangspunktet for færdsel på rulleskøjter er hensynet til andre svage trafikanter, f.eks. når det foreslås, at det er rulleskøjteløberne, der skal udvise hensyn over for cyklisterne, og når det kun i ganske særlige situationer tillades, at rulleskøjteløberne færdes på gågader og gangstier.
Ole Sohn (SF), 2006-03-03:
i en situation, hvor man har et samlet Folketing, 179 medlemmer, som ønsker, at der skal forskes i den kolde krigs periode, for at vi kan blive klogere alle sammen, og så tilter man det hele og falder over hr. Langballes ben, og så ender det med, at regeringen ved videnskabsministeren oven i købet siger: Ikke engang jeg som minister, som i øvrigt udpeger en række af de andre forskningsråd, skal have noget med det her at gøre, nej, det skal forsvarsministeren.
Mogens Lykketoft (S), 2010-03-04:
Det er klart, at man altid kan diskutere verbalnotens tekst, og det er jo sandelig også det, Dansk Folkeparti lægger op til, men det understreger efter min opfattelse alene en ting, som jeg ved at Dansk Folkeparti ikke er enig i, nemlig at det ville være rart, hvis vi havde en fælles europæisk udenrigspolitik, der i alle aspekter kunne håndtere relationerne til Kina.
Katrine Daugaard (LA), 2025-05-06:
Man må derfor også antage, at ægtefællen jo i hvert fald i de fleste tilfælde som oftest også vil være ligesindet i større eller mindre grad og dermed jo så ikke uden videre bare skal sættes på gaden efter de 3 måneders opsigelse, men jo højst sandsynligt også er et sted i deres liv, hvor de altså også får en del af hjælp og dermed vil blive hjulpet videre til et tilbud, som så passer til ham eller hende.
Pia Kristensen (DF), 2007-01-25:
Men vi er selvfølgelig meget tilfredse med, at socialministeren har indvilliget i at sende kravene om udbud videre til Kammeradvokaturen, og så må vi se, hvad der sker efterfølgende, når vi får svar, for vi vil da meget gerne være med til at annullere lige præcis den udbudsdel.
Lene Espersen (KF), 2005-04-13:
Hvis vi tager en person, som er på vej på jagt eller fisketur, og som lige vil ind i Brugsen og købe lidt til madpakken, så betyder det altså ikke, at personen, hvis politiet skulle åbne den pågældende kvindes eller mands bil, så bliver anklaget for at have overtrådt reglerne på området.
Birgitte Josefsen (V), 2007-04-24:
Det er her i Danmark gratis at gå til læge, det er gratis at gå til speciallæge, det er gratis at blive behandlet på et sygehus, og kan ydelsen på det offentlige sygehus ikke leveres inden for 2 måneder, så kan man gå andre steder hen, uanset om man har kroner eller ikke.
Inge Refshauge (DF), 2000-01-19:
Jamen jeg vil også gerne spørge statsministeren: Hvis nu man ude i kommunerne har fået disse fremmede integreret og har lagt et virkelig stort arbejde i at gøre det og det skal følges op hele vejen - for de mennesker, der kommer ud og bliver integreret i kommunerne, har selvfølgelig også børn - er det så ikke svært for kommunerne, når de så endelig synes, at nu har de fået det på skinner, at der så kommer en ny sending ind over komnunegrænsen? Jeg ville så gerne, at statsministeren måske sagde: Ja, vi kan heller ikke blive ved med at tage så mange, som vi gør, altså vi må tage de mennesker, der er forfulgte, og de facto-flygtningene må vi lukke ude.
Line Barfod (EL), 2011-02-04:
Vi synes, det er rigtig vigtigt at bevare den mulighed, men vi kan ikke se nogen som helst grund til, at hele ældreplejen skal tilrettelægges ud fra, at alting skal måles og vejes, for at private firmaer kan byde ind, og at alting skal deles op i små bidder, for at private firmaer kan byde ind.
Inger Støjberg (V), 2017-02-08:
Når det fylder mere i hverdagen og man ser relativt mange med tørklæde på – og det synes jeg også man gør – så kan det jo sådan set også hænge sammen med, at der igennem en årrække er ført en meget lempelig udlændingepolitik, som har betydet, at tilstrømningen har været meget stor, og derfor er det jo afgørende netop at få bremset tilstrømningen. Men jeg mener sådan set helt ærligt, at vi står stærkest ved at tage debatten, og det er jo det, man f.eks. kunne se på den uddannelsesinstitution i Lyngby, tror jeg det var, hvor der netop var en diskussion om, om man kunne bære niqab til undervisning.
Karen J. Klint (S), 2009-11-27:
Vi ser frem til at få et konstruktivt udvalgsarbejde om det her, og vi vil så undervejs stille nogle af de her spørgsmål, alt efter hvordan debatten bliver i dag, sådan at vi, når vi nu har så god tid, som vi har, også lige får skåret de sidste par hjørner i lovforslaget til.
Søren Egge Rasmussen (EL), 2018-12-04:
Det er overset i alt for høj grad, og det er derfor, at det her forslag kunne være noget, som kunne være med til at sige: Vi har haft gode erfaringer med Øresund; nu går vi videre og tager et vandområde mere og kommer frem til at udvikle de naturtyper og bevare de naturtyper, som der er.
Karen Ellemann (V), 2012-02-22:
Vi har været inde på et konkret eksempel i forhold til en sårbar klasse, og kan det også være en kommune, som kigger på sine folkeskoler og siger: Jamen vi vil altså have præcis den her sammensætning, og så bruger vi de regler, nemlig at der skal være så og så mange børn med de og de sprogfærdigheder, så og så mange børn med de og de interesser?
Jakob Sølvhøj (EL), 2018-05-16:
Endelig vil jeg sige – det kan jo diskuteres, og jeg betvivler ikke, når ministeren siger, at ministeren får en rådgivning, der siger, at det vil være i overensstemmelse med FN's handicapkonvention – at artikel 9 i handicapkonventionen ikke desto mindre taler om, at man skal afskaffe hindringer og barrierer for tilgængelighed i boliger.
Lotte Rod (RV), 2015-05-19:
Derfor synes jeg, at det har været rigtigt af ministeren, at han er gået ind i det og har fulgt op de steder, hvor man var bekymret for, at reglerne simpelt hen ikke blev fulgt, og at folk i det hele opfordres til at stemme på de kommunalpolitikere, som tager det her alvorligt.
Anne Baastrup (SF), 2002-05-28:
I og med at man nu reelt fratager Flygtningenævnet muligheden for at kunne påtage sig opgaven selvstændigt at vurdere, hvorvidt der er et asylkrav eller ej, så står man i virkeligheden nu med en situation, når det her lovforslag bliver vedtaget på torsdag eller fredag - hvad jeg er ret sikker på, at det bliver - hvor man skal tage stilling til, hvorvidt Folketingets Ombudsmand stadig væk skal fastholde, at han ikke længere er kompetent direkte i sagerne vedrørende Flygtningenævnet.
Astrid Krag (S), 2022-03-15:
Når man lytter til dem, der taler for sådan en ordning, fokuseres der for det meste på de situationer, hvor voksne er enige og mener, at de sagtens kan løfte et delt forældreskab – det kan de da helt sikkert også – så de sammen kan følge barnets skolegang, dele økonomien i forhold til barnet, træffe vigtige beslutninger på barnets vegne; det er fint for dem, og det er fint for barnet.
Bendt Bendtsen (KF), 2004-01-29:
Vi mener bare, at vi hele tiden må prioritere de skattekroner, som enhver regering har til rådighed, og i og med at der er de oplysninger, der er, og at der bliver taget vare på vores allersvageste på vores socialkontorer, så må jeg blot sige, at vi ikke kan støtte det her forslag.
Svend Auken (S), 2001-01-11:
Det er jo forbrugerne, som skal dække virksomhedernes omkostninger som følge af opgaven. Det er derfor også klart, at der er en politisk interesse i disse ting, og det er positivt, at vi i dag får mulighed for at diskutere, hvordan man kan sikre, at det bliver gennemsigtigt for politikerne og for offentligheden generelt, hvad PSO'en går ud på, og hvad vi får ud af ydelserne.
Gitte Lillelund Bech (V), 2009-04-02:
Når SF lidt senere i dag stemmer for et forslag til vedtagelse, hvor vi skriver, at Hamas og andre militante grupper i Gaza skal efterleve et øjeblikkeligt og permanent stop for terror og raketangreb i Israel, betyder det så, at SF rent faktisk anerkender, at Hamas er en terrororganisation?
Margrete Auken (SF), 2004-03-12:
Og jeg vil godt spørge hr. Søren Krarup, om han ikke vil bistå os andre i at sørge for, at vi får en lovdefinition, der er så klar, så stakkels hr. Søren Krarup ikke kommer til at stå der og fedte i det, sådan at han ikke kan finde ud af, hvor grænserne går.
Stine Brix (EL), 2017-11-24:
Jeg mener, at det er vores fælles ansvar at sørge for, at alle mennesker, også hvis man har brug for en eller anden form for livsforlængende behandling, en eller anden form for hjælpemiddel, en eller anden form for hjælp, kan leve et værdigt liv med sygdom og funktionsnedsættelse.
Jonas Dahl (SF), 2012-01-19:
Men det, der er vigtigt at holde fast i – og det fremgår også meget, meget klart af regeringsgrundlaget – er, at vi gerne vil begrænse uligheden, men at vi også vil tage fat på at mindske den fattigdom, som faktisk er i Danmark, og som faktisk er blevet øget de sidste 10 år under borgerligt styre.
Morten Messerschmidt (DF), 2024-03-19:
På trods af at vi har en grænsekontrol, som mange andre må misunde os, og på trods af at vi hele tiden hører fra politikere, at nu har man strammet reglerne til det yderste, så er det jo et vilkår, at mange af de forbrydelser, der bliver begået i Danmark, hvad enten det er voldsforbrydelser eller røverier eller andre ting i straffelovens alvorlige kategorier, bliver begået med anvendelse af vold, som gerningsmanden jo ikke har en legitim adkomst til.
Jakob Sølvhøj (EL), 2021-10-15:
Vi har i Enhedslisten ingen særlige bemærkninger til den del af forslaget, som omhandler stigningen i Arbejdsgivernes Uddannelsesbidrag og sænkningen af veu-bidraget; vi støtter den regulering, som regeringen har opnået enighed med arbejdsmarkedets parter om.
Bertel Haarder (V), 2011-05-04:
Jeg har ikke planer om flere forbud, men vi arbejder selvfølgelig, alt hvad vi kan, på nye indsatser, nye kampagner, både når det gælder alkohol og tobak; nye indsatser over for de unge, hvor det især er vigtigt, at skoler og uddannelsessteder engagerer sig og tager ansvar.
Frank Jensen (S), 2000-01-26:
Men sagen kan jo også opgives på grund af bevisets stilling, altså at politiet simpelt hen må opgive at føre sagen for domstolene, fordi man vurderer, at sagen ikke kan holde. Det kan være, at det genetiske spor, der er fundet på gerningsstedet, efterfølgende viser sig ikke at kunne bruges, og så må sagen opgives på grund af bevisets stilling.
Kim Mortensen (S), 2010-05-25:
»Folketinget konstaterer, at et flertal i Folketinget går ind for afskaffelse af forsvarsforbeholdet, og at forsvarsforbeholdet udgør en hindring for Danmarks mulighed for at føre en aktiv udenrigspolitik, og opfordrer derfor statsministeren til at indlede forhandlinger med Folketingets partier med henblik på at udskrive en folkeafstemning om afskaffelse af det danske forsvarsforbehold.«
Anders Kronborg (S), 2025-05-09:
Der kigger jeg hen på hr. Mikkel Bjørn, for det var jo hr. Søren Krarup, der, dengang Bertel Haarder blev udlændingeminister, med fuldstændig åben pande kæmpede mod den systematik, der havde været i, at bare du kunne få en læges ord for, at du havde ptsd, så skulle der med stempel og blæk blive udleveret et dansk pas.
Bjarne Laustsen (S), 2010-03-04:
Nu benyttede hr. Jens Kirk jo muligheden for at tage ordet som privatist, og når han gjorde det, kunne det jo være, fordi han ikke følte sig dækket ind af sin egen ordfører, ikke var enig med sit eget parti, eller fordi han havde en ny vinkel eller havde noget at sige om forslaget.
Karina Lorentzen Dehnhardt (SF), 2013-04-23:
Vi skal sikre på den ene side, at politiet har nogle redskaber og nogle opklaringsmuligheder, men vi skal på den anden side også varetage hensynet til den person, som måske er blevet hvirvlet ind i en sag ganske uforskyldt, og som ikke vil stå i sådan et register.
Sophie Løhde (V), 2010-02-25:
Derfor vil jeg så prøve med den næste ordfører i rækken at spørge – nu kan ordføreren for Det Konservative Folkeparti selvfølgelig ikke svare på vegne af ordføreren for Socialistisk Folkeparti, men man kan jo svare generelt – om det ikke er korrekt, at det er et grundlæggende princip i satspuljeforhandlinger og -aftaler, at såfremt ét parti ikke vil være med til et forslag, har man vetoret til at hælde forslaget ned ad brættet.
Martin Lidegaard (RV), 2006-05-19:
Vi ved endda, at det også produceres i Danmark – jeg sagde, at det var den samme diskussion, vi havde i Folketingets Energiudvalg, endda på et åbent udvalgsmøde – og hvis der er virksomheder, det må så fortrinsvis være benzinselskaber, der mener, der er et marked, så vil de jo komme ind på det.
Tommy Ahlers (V), 2020-10-08:
Så jeg vil gerne spørge statsministeren: Mener statsministeren, at regeringen skubber nok til den efterspørgsel med et mål om, at vi inden for transporten skal reducere udledningerne med 1 mio. t de næste 10 år – eller at der er tale om en latterliggørelse af drømmen om en CO 2 -afgift?
Troels Lund Poulsen (V), 2018-12-07:
Der var jo også en tidligere socialdemokrat – og meget kan man beskylde mig for, men jeg er jo ikke på den måde kategoriseret som socialdemokrat endnu i hvert fald – altså, hr. Henrik Dam Kristensen, der som socialdemokratisk beskæftigelsesminister har givet Folketinget det her svar.
Ane Halsboe-Jørgensen (S), 2026-02-04:
Spørgeren spørger ovenikøbet selv til varmechecken, hvor man begynde at bygge noget helt nyt og prøvede at skære det så præcist og målrettet til som muligt, og det endte med at tage lang tid og blive rigtig dyrt og var forbundet med rigtig mange fejl.
Sophie Hæstorp Andersen (S), 2008-04-01:
Man har heller ikke villet støtte, at vi hæver maksimumbeløbsgrænsen i forhold til at bygge almene boliger, så vi kunne hjælpe nogle af kommunerne med at få sat gang i byggeriet, og man har heller ikke støttet, at vi får de samme lånemuligheder i de almene boligselskaber, som man har på det øvrige boligmarked, hvor man nu kan boltre sig med SDO-lån og fleksibel udlejning, afdragsfrihed osv. osv. Så hvad vil Venstre egentlig gøre for at sikre sig, at vi får billige boliger?
Pia Kjærsgaard (DF), 2001-05-31:
Nu har vi jo diskuteret meget velfærdspolitik, meget sundhedspolitik, men jeg vil da godt spørge statsministeren, om han kan trække ordet i sig igen og sige, at det faktisk er et rigtig, rigtig dårligt ord, et i allerhøjeste grad diskriminerende ord at bruge i forhold til vores ældre.
Erika Lorentsen (RV), 2010-04-09:
Og når vi nu så har et rigtig godt system til at bringe posten ud i alle landets afkroge og udkantsområder, og når vi alle sammen ønsker at opretholde det system, var det måske en idé at undersøge, om en eller anden form for eneret på postpakker til private er mulig i forhold til liberaliseringen.
Michael Aastrup Jensen (V), 2012-02-23:
Jeg kunne godt tænke mig at spørge SF's ordfører: Mener SF's ordfører virkelig, at der er et pædagogisk tilbud, der kan omkranse de her tre 14-årige, som virkelig sørger for, at borgerne i Randers kan føle sig sikre på, at de ikke møder dem igen en mørk aften i en park?